BODOLAND रादाब – कक्राझार, 27 एप्रिल : राइजोआव कभिड पजिटिभनि अनजिमाया थाद’नाय गैयै बारायबोदों। गिख्रंथाव महर लादों थासारिया। थासारिखौ नोजोर लानानै राइजोआव नाइत कार्फिउ होनो फोसावबाय। मोनाबिलि 8 रिंगानिफ्राय पुंबिलि 5 रिंगासिम गोहोम गोग्लैगोन बे नाइत कार्फिउआ। इमारजेन्सि हाबानि थाखायल’ रेहाय होनाय जागोन बे समाव। सावस्रि बिफाननि मावसुमा, एयारपर्ट, रेलवे आरो बासजों दावबायग्रा दावबायारिफोरनि थाखाय रेहाय होगोन। सिनायथि बिलाइ/फोरमान बिलाइ लानानैसो इलक्ट्रनिक आरो प्रिन्त मेडियानि खौरांगिरिफोरखौ रेहाय होनाय जागोन। गलाडार, फालांगिरि, एटिएमनि मावसुमा आरो आदार जगायथायाव हाबा मावनाय मावसुमाफोरनि थाखाय रेहाय होनाय जादों। सोरबा सुबुङा कार्फिउनि नेम-खान्थिखौ फालियाब्ला आयेननि साजायाव गोग्लैगोन। फैगौ 1 मेसिम गोहोम गोग्लैगोन‌ बे नाइत कार्फिउआ।